**Izpildu raksta izsniegšana lietā par saskarsmes tiesību izmantošanas kārtību**

Slēgtas lietas statuss

# Latvijas Republikas Senāta

**Civillietu departamenta**

**2019.gada [..]**

**LĒMUMS**

**Lieta Nr.[..], SKC-[A]/2019[[1]](#footnote-1)**

[ECLI:LV:AT:2019:[..]](https://tis.ta.gov.lv/tisreal?Form=STAT_PROC_ENTER&task=edit&procid=71327688&topmenuid=212&stack=https%3A//tis.ta.gov.lv/tisreal%3F%26AjaxB%3D1%26Form%3DregProcListNew%26topmenuid%3D212%26liststart%3D1%26jformat%3D1%26jtype%3D2%26extseek%3D0%26DocType%3D0%26stack%3Dhttps%2525253A//tis.ta.gov.lv/tisreal%2525253FForm%2525253DTISBLANK%26objsubtype%3D-1%26%3D%25C5%25A0odien%26%3D%25C5%25A0oned%25C4%2593%25C4%25BC%26%3D%25C5%25A0om%25C4%2593nes%26activeyear%3D2019%26procnum%3D0340%26sort%3D1%26liststep%3D10%26%3DPar%25C4%2581d%25C4%25ABt%26plparam1%3Dlist%26pljmimetype%3D1%26%3DIzdruk%25C4%2581t%26%3DAtv%25C4%2593rt%26%3DAtv%25C4%2593rt)

Senāts šādā sastāvā:

senators Intars Bisters,

senators Aivars Keišs,

senatore Zane Pētersone

rakstveida procesā izskatīja tēva blakus sūdzību par Rīgas apgabaltiesas Civillietu tiesas kolēģijas tiesneša 2018.gada [x].novembra lēmumu, ar kuru atteikts izdot izpildu rakstu.

# Aprakstošā daļa

[1] Ar Rīgas apgabaltiesas Civillietu tiesas kolēģijas 2016.gada [y].septembra spriedumu, kas likumīgā spēkā stājies 2016.gada [z].decembrī, mātei noteikta saskarsmes tiesību izmantošanas kārtība ar bērnu.

[2] Tēvs, pamatojoties uz Civilprocesa likuma 541.panta trešo daļu, 2018.gada [v].oktobrī vērsies tiesā ar pieteikumu izsniegt izpildu rakstu, kas nepieciešams, lai nodrošinātu Rīgas apgabaltiesas Civillietu tiesas kolēģijas 2016.gada [y].septembra sprieduma piespiedu izpildi daļā, kurā noteikta mātes saskarsmes tiesību izmantošanas kārtība.

[3] Ar Rīgas apgabaltiesas Civillietu tiesas kolēģijas tiesneša 2018.gada [x].novembra lēmumu tēvam atteikts izdot izpildu rakstu.

Tiesnesis norādījis, ka Civilprocesa likuma 541.panta trešā daļa tiesību prasīt izpildu raksta izsniegšanu paredz tikai piedzinējam, taču izskatāmajā jautājumā piedzinējas statuss ir mātei.

Ja tēvs, pie kura noteikta bērna pastāvīgā dzīvesvieta, nenodrošinātu tiesas noteikto saskarsmes kārtību, tad māte varētu lūgt tiesu izsniegt izpildu rakstu par kārtību, kādā viņai īstenojama saskarsmes tiesība ar bērnu. Tiesa nevar izdot izpildu rakstu par to, ka persona, kurai noteikta saskarsmes tiesību īstenošanas kārtība, to neievēro.

[4] Par Rīgas apgabaltiesas Civillietu tiesas kolēģijas tiesneša 2018.gada [x].novembra lēmumu tēvs iesniedzis blakus sūdzību, lūdzot lēmumu atcelt un izlemt jautājumu pēc būtības.

Blakus sūdzībā norādīts, ka ar saskarsmes tiesības izmantošanas kārtību saistītajos jautājumos piedzinēja statuss var būt gan mātei, gan tēvam, jo nepilngadīgā bērna pastāvīgā dzīvesvieta noteikta pie tēva. Proti, beidzoties spriedumā noteiktajam saskarsmes laikam, mātei ir pienākums nogādāt bērnu viņa dzīvesvietā pie tēva vai nodot bērnu tēvam.

2018.gada [q].oktobrī māte abu kopīgo dēlu aizveda uz savu dzīvesvietu un joprojām nav nogādājusi atpakaļ pie tēva, tādējādi pārkāpjot saskarsmes tiesības realizācijas kārtību. Šādā situācijā tēvs kļūst par piedzinēju Civilprocesa likuma 541.panta trešās daļas izpratnē, kuram ir tiesības lūgt sprieduma piespiedu izpildi.

# Motīvu daļa

[5] Apsvēris blakus sūdzībā norādītos argumentus, Senāts atzīst, ka Rīgas apgabaltiesas Civillietu tiesas kolēģijas tiesneša 2018.gada [x].novembra lēmums atceļams un jautājums nododams jaunai izskatīšanai.

Ar Rīgas apgabaltiesas Civillietu tiesas kolēģijas 2016.gada [y].septembra spriedumu daļā, ar kuru risināts saskarsmes tiesību realizācijas jautājums, gan mātei, gan tēvam ir noteiktas kā tiesības, tā pienākumi. Šādā nodibinātajā tiesiskajā attiecībā par piedzinēju kļūst katra no pusēm, ja pretējā puse nepilda ar spriedumu uzliktos pienākumus.

Kā liecina pārbaudāmais lēmums, tiesnesis to pamatojis ar kļūdainu apsvērumu, ka piedzinēja Civilprocesa likuma 541.panta trešās daļas izpratnē šajā lietā var būt tikai māte, kas neatbilst situācijai, ja viņa bez dibināta iemesla nav izpildījusi ar spriedumu uzlikto pienākumu noteiktā laikā nodrošināt bērna nogādāšanu tēva dzīvesvietā.

# Rezolutīvā daļa

Pamatojoties uz Civilprocesa likuma 448.panta pirmās daļas 2.punktu, 444.1 panta otro daļu, Senāts

**nolēma:**

Rīgas apgabaltiesas Civillietu tiesas kolēģijas tiesneša 2018.gada [x].novembra lēmumu atcelt un pieteikumu par izpildu raksta izsniegšanu nodot jaunai izlemšanai Rīgas apgabaltiesā.

Atmaksāt tēvam drošības naudu 70 EUR (septiņdesmit *euro*).

Lēmums nav pārsūdzams.

1. Lieta skatīta slēgtā sēdē, tādēļ spriedums anonimizēts izejot no pušu statusa pret bērnu. [↑](#footnote-ref-1)